**О Б Р А З Л О Ж Е Њ Е**

**I. Правни основ за доношење акта**

Правни основ за доношење Одлуке садржан је у члану 48. став 1. а у вези са чл. 41. и 42. Закона о културном наслеђу („Службени гласник РС”, број 129/21), којим је прописан садржај акта о утврђивању, обухват мера заштите које се утврђују, као и да Народна скупштина утврђује културна добра од изузетног значаја, и члану 8. став 1. Закона о Народној скупштини („Службени гласник РС”, број 9/10) којим је прописано да Народна скупштина доноси закон, буџет, завршни рачун, план развоја, просторни план, пословник, стратегију, декларацију, резолуцију, препоруку, одлуку, закључак и аутентично тумачење.

**II. Разлози за доношење одлуке**

Археолошко налазиште Мора Вагеи налази се у Михајловцу, на територији општине Неготин и заузима површину од 0,0367 ha. Касноантичко утврђење представља изузетан пример тетрапилона који је био доминантан тип утврђења у касној антици и припада типу мањих утврђења – осматрачница. Иако нема епиграфских или других писаних потврда који би били поуздан извор претпоставља се да је антички назив овог утврђења био Клевора (*Cleuora* односно *Clebora*). Посаду су чинили федерати, војници који су имали обавезу да бране област у којој су били насељени. Од 3. до почетка 5. века, са суседним утврђењима и осматрачницама, део је кључне линије за одбрану провинције Горње Мезије (*Moesia superior*), односно касноантичке Приобалне Дакије (*Dacia ripensis*) на граници Римског царства (*Limes*). Утврђење са насељем налазило се на главном магистралном путу (*via publica*), који је водио према Истоку и Малој Азији, како су то забележили касноантички картографски извори. Подигнуто је на средини деонице између већих насеља, Егете (Брза Паланка) и Аква (Прахово).

Археолошка истраживања у селу Михајловац, на обали Каменичког потока, спроведена су на локацијама где су били видљиви остаци римског утврђења, али и на обали Дунава, где су забележени праисторијски и антички налази. Микротопоним Мора Вагеи систематски је истраживан 1981. и 1982. године, због потребе изградње Хидроелектране Ђердап II и подизања нивоа Дунава у приобаљу. Истраживања су спровели сарадници Филозофског факултета у Београду, под руководством проф. др Александрине Цермановић–Кузмановић. Археолошким истраживањима било је обухваћено мање касноантичко утврђење са средишњом кулом на четири ступца (такозвани тетрапилон), са мањим бројем сонди отворених у његовој непосредној околини. Ово је вишеслојно налазиште са веома богатом стратиграфијом, садржи слојеве од раног римског периода, до позног средњег века, док су у околини налазишта, на Ушћу Каменичког потока, забележени и трагови живота у периоду неолита (старчевачки слој) и средњег и позног бронзаног доба.

Систематским истраживањем габарита касноантичког утврђења, регистровани су остаци најстарије фортификације чији су бедеми били паралелни са током Дунава. Од утврђења су испитане трасе југоисточног и југозападног бедема, као и део рова (*vallum*) који га је опасавао. Претпостављене димензије утврђења су 15 x 15 m (225 m2), дебљине зидова око 1,0 m, док су димензије претпостављеног рова 24 x 24 m (576 m2), ширине 1,5 m. Куле утврђења нису регистроване, као ни грађевине унутар брањеног простора. Фортификација је датована у 1. век.

У потпуности је испитано мање касноантичко утврђење (3–4. век) са средишњом кулом на четири ступца (тетрапилон). Димензије бедема су 18,5 x 18,5 m, дебљина зидова 2 m, грађен је од притесаног камена и либажних слојева опеке, везаних малтером. Димензије унутрашње куле су 6 x 6 m коју чине четири масивна ступца, грађена у облику ћириличног слова „Г“ (пилони). Ступци су зидани од тесаних блокова пешчара и нивелисани су опеком и малтером. Надземни делови куле били су грађени од дрвета, у висини два до три спрата. Откривени остаци утврђења са кулом су конзервисани и реконструисани у идеалној висини, и заштићени су уређеном обалоутврдом.

Најзначајнији и најинтензивнији период живота у Мора Вагеи везује се за крај 4. и почетак, односно средину 5. века. Простор осматрачнице највероватније насељавају федерати, сеоско становништво, које је имало специфичну самоодрживу привреду, које је имало истовремено обавезу одбране границе. Утврђење и насеље, које се налазило у окружењу, уништени су највероватније у пустошењима Западних Гота 378–380. године, с обзиром на слој паљевине који је регистрован приликом ископавања.

По свом облику и времену изградње најсличније је утврђењима подигнутим у његовој непосредној околини, у провинцији Приобалној Дакији (*Dacia ripensis*): у Борђеју, Михајловцу–Блато, Ушћу Слатинске реке, Љубичевцу, Рткову, Доњим Буторкама и Хајдучкој Воденици у Првој Мезији (*Moesia prima*). У питању су куле подигнуте на темељима на којима почивају четири ступца – пилона. Димензије брањеног простора ових утврђења су готово идентичне, крећу се између 18 x 18 m и 19,5 x 19,5 m, са бедемима дебљине 1,70–2,00 m. Куле су имале дрвену горњу конструкцију, од које су остали бројни комади клинова, кламфи, спојница, крововних тегула.

Документација о археолошком налазишту чува се у Републичком заводу за заштиту споменика културе под бројем 9-54/2021. од 30. јуна 2021. године.

**III. Објашњење основних правних института и појединачних решења**

Тачком 1. утврђује се Мора Вагеи у Михајловцу за непокретно културно добро – археолошко налазиште од изузетног значаја, и доносе се основни подаци о непокретном културном добру.

Тачком 2. наведени су опис изгледа и стања археолошког налазишта и појединих његових делова.

Тачком 3. наведене су границе археолошког налазишта и граница његове заштићене околине.

Тачком 4. наведени су подаци о власнику и држаоцу археолошког налазишта и заштићене околине археолошког налазишта.

Тачком 5. образложене су вредности и особености археолошког налазишта.

Тачком 6. утврђена је категорија археолошког налазишта.

Тачком 7. утврђују се мере заштите, намена и начин чувања, одржавања и коришћења археолошког налазишта, и његове заштићене околине.

Тачком 8. утврђен је саставни део ове одлуке.

Тачком 9. прописано је ступање на снагу ове одлуке.

**IV. Процена финансијских средстава потребних за спровођење акта**

За спровођење ове одлуке није потребно обезбедити средства у буџету Републике Србије.